FÍFLa fréttir : Náttfaravíkur og GPS námskeið . Tómas Guðbjartsson , Engilbert Sigurðsson Haustferð FÍFL var farin helgina 4. - 6. september síðastliðinn í frábæru veðri . Að þessu sinni var gengið í Náttfaravíkur vestan Húsavíkur frá bænum Björgum . Í þessum grösugu en snjóþungu víkum mun Náttfari , þræll Garðars Svavarssonar , hafa haft vetursetu nokkra vetur í kringum 970 . Gengið var vestur yfir Víknafjöll og niður á Flateyjardalsheiði . Eftir að Dalsá hafði verið vaðin var komið í sæluhús í Heiðarhúsum og gist þar . Daginn eftir var haldið áfram suður Flateyjardalsheiði að Dalsmynni , en alls var gangan um 45 km . Valgarður Egilsson læknir var FÍFL innan handar við undirbúning þessarar skemmtilegu ferðar , en hann hefur oft verið fararstjóri á þessum slóðum . Ásgeir Böðvarsson læknir á Húsavík nýtti einnig ættartengsl sín við bændur á svæðinu í þágu hópsins og eru þeim færðar þakkir fyrir aðstoðina . Skoða má myndir úr ferðinni og úr öðrum fjallaferðum félagsmanna á árinu á síðunni FÍFL á Facebook.com Á Flateyjardalsheiði , frá vinstri : Engilbert Sigurðsson , Magnús Gottfreðsson , Tómas Guðbjartsson og Finnur Sveinsson . Myndina tók Dagný Heiðdal . Fimmtudaginn 8. október fyrirhugar FÍFL námskeið fyrir lækna þar sem kennd verður notkun GPS-staðsetningartækja . Þorvaldur Þórsson hátindahöfðingi og tölvunarfræðingur verður leiðbeinandi á námskeiðinu sem haldið verður í Hringssal og stendur frá kl. 20 - 22 . Námskeiðið er sérstaklega ætlað göngufólki en getur einnig nýst þeim sem nota slík tæki við siglingar og fjallahjólreiðar . Æskilegt er að þátttakendur taki með sér GPS-staðsetningartæki og gjarnan ferðatölvu . Þátttökugjald er 1500 kr. og er fjöldi þátttakenda takmarkaður við 20 manns . Merki Félags íslenskra fjallalækna sem Guðbjörg Tómasdóttir hannaði og líkir eftir hjartalínuriti .